

**Tájékoztató duális képzőhelyek részére**

Frissítve: 2023. szeptember

1. **Duális szakmai oktatás**

A duális képzés olyan középfokú szakképzési forma, amely során a szakirányú oktatás a szakképző intézményben, illetve a munkaerőpiaci szereplőknél, gazdálkodó szervezeteknél párhuzamosan, egymást kiegészítve történik.

**Iskolatípusok szakma tanulásához:**

Szakképző iskola: 3 év alatt szakmai bizonyítvány szerezhető

9. évfolyamon ágazati alapoktatás zajlik, ágazati vizsgával zárul

10 évfolyamtól a tanulók a szakirányú oktatásukat duális képzőhelyen tölthetik szakképzési munkaszerződéssel.

Technikum: 5 év alatt felkészít az érettségi vizsgára és egy szakmára

9. -10. évfolyamon ágazati alapoktatás zajlik, ágazati vizsgával zárul

11. évfolyamtól a szakmai oktatás folyhat az iskolában vagy duális képzőhelyen szakképzési munkaszerződéssel

12. évfolyamon előrehozott érettségi vizsga (Matematika, magyar, történelem)

13 évfolyam végén idegen nyelvi érettségi és szakmai vizsga

Az érettségivel rendelkező tanulók 2 éves képzés keretein belül az első félévben ágazati alapoktatásban vesznek részt, majd ez után kezdődik számukra a szakirányú oktatás.

# Duális képzőhelyek nyilvántartásba vétele

A szakirányú oktatást folytatni szándékozó gazdálkodó szervezetek vagy képzőközpontok **nyilvántartásba vétele, kérelem benyújtásával indul**, amelyet a duális képzést szervező szervezet székhelye vagy a duális képzési célt szolgáló telephelye szerinti illetékes területi kamarának kell benyújtani a nyilvántartásba-vételi kérelem nyomtatványon, mely kamaránk honlapján elérhető.

A kitöltött dokumentumot aláírva papír alapon vagy elektronikusan, szkennelve kell megküldeni az illetékes területi kamarának.

A kérelem beérkezése után a nyilvántartást vezető szerv (területi kamara) **közigazgatási hatósági eljárás** keretében győződik meg a feltételek meglétéről. Az ellenőrzésben részt vevő kamarai és szakképző iskolai szakértők **a nyilvántartásba vételi eljárásban helyszíni szemle során** vizsgálják a jogszabályi feltételeket.

**Duális képzőhelyként az a gazdálkodó szervezet vagy képzőközpont vehető nyilvántartásba,** ahol biztosítottak a szakirányú oktatás folytatásának jogszabályi feltételei:

1. az általa vállalt szakma ágazatához kapcsolódó **tevékenységet végez** és az ahhoz szükséges **eszközzel és felszereléssel** rendelkezik.

A szakirányú oktatás tárgyi eszközeinek (gépek, berendezések, szerszámok) vizsgálata az adott szakma képzési és kimeneti követelményében***(KKK)*** meghatározott eszközjegyzék szerint történik.

A képzési és kimeneti követelmények a <https://szakkepzes.ikk.hu/kkk-ptt> oldalon megtalálhatók.

1. amely a jogszabályban meghatározott végzettséggel és szakképesítéssel vagy szakképzettséggel és gyakorlattal rendelkező személyt foglalkoztat **(Oktató)**

Személyi feltételek:

A duális képzést folytató szervezetnél oktatóként olyan személy vehet részt, aki

* cselekvőképes,
* nem áll a szakirányú oktatási tevékenység folytatását kizáró foglalkozástól eltiltás hatálya alatt,
* a duális képzőhely által vállalt szakmának megfelelő, államilag elismert, legalább középfokú szakirányú szakképzettséggel és legalább ötéves, az érintett szakképzettségnek megfelelő szakmai gyakorlattal rendelkezik és
* kamarai gyakorlati oktatói vizsgával rendelkezik.

Mentesül a kamarai gyakorlati oktatói vizsga letétele alól az, aki

* mestervizsgával rendelkezik, vagy
* a duális képzőhely által vállalt szakmának megfelelő szakirányú felsőfokú szakképzettséggel és legalább kétéves szakirányú szakmai gyakorlattal,
* felsőfokú végzettséggel és szakirányú középfokú szakképzettséggel, valamint legalább ötéves szakirányú szakmai gyakorlattal vagy
* az egészségügyi ágazat tekintetében egészségügyi gyakorlatvezető szakképesítéssel
* rendelkezik, vagy
* a hatvanadik életévét betöltötte.

1. amely rendelkezik az oktatni kívánt szakma **képzési programjával**

Az adott szakma képzési és kimeneti követelményei alapján - az elméleti képzést biztosító szakképző iskolával közösen - kidolgozott képzési program, amely alapján a szakirányú oktatás folyik.

1. **Minőségirányítási rendszer:**

- minőségirányítási rendszert működtet vagy

- a gazdasági kamara által kidolgozott szempontrendszerben meghatározott minőségi követelményeknek megfelel. **(KAMSZER)**

A duális képzőhelynek már a **nyilvántartásba vételkor igazolnia** kell, hogy rendelkezik minőségirányítási rendszerrel, vagy legalább a Kamara által kidolgozott minőségi szempontrendszernek megfelel, vagy vállalnia kell, hogy a nyilvántartásba vételig elfogadja és kialakítja a saját vállalkozásában ennek a szempontrendszernek az elemeit.

Az ellenőrzést követően, a szervezet megfelelősége esetén a területi kamara bejegyzi a szervezetet a duális képzőhelyek nyilvántartásába, amely közhiteles hatósági nyilvántartásnak minősül.

1. **A szakképzési munkaszerződés, megkötésének módja, feltételei**

**A szakképzési munkaszerződés** a gazdálkodó szervezet és a tanuló között szakirányú oktatás céljából megkötött írásbeli szerződés, amely alapján a tanuló és a duális képzőhely között **munkaviszony jön létre**.

Érvényes szakképzési munkaszerződés esetén a tanuló szakirányú oktatását a gazdálkodó szervezet és a szakképző intézmény végzi. Az oktatás folyhat kizárólag a gazdálkodó szervezetnél is 100%-ban. A szakképzési munkaszerződés rögzíti a gazdálkodó szervezet és a képzésben részt vevőre vonatkozó jogokat, kötelességeket.

Szakképzési munkaszerződés

- a szakirányú oktatás időtartamára határozott időre jön létre, a szakirányú oktatás kezdő napjától az oktatás időtartamára vagy

- rövid ciklusú szakképzési munkaszerződésként köthető. A rövid ciklusú szakképzési munkaszerződés a szakirányú oktatásban részt vevő tanulóval, illetve a képzésben részt vevő személlyel (a kettő együtt a továbbiakban: szakmát tanuló) köthető évente legfeljebb két alkalommal, egyenként 2-12 hét, de éves szinten összesen legfeljebb 12 hét határozott időtartamra. (tömbösített képzés, nyári egybefüggő gyakorlat)

A szakképzési munkaszerződést 2 példányban kell elkészíteni és aláírni (eredeti aláírás és bélyegző szükséges!)

A tanuló a Tb. tv. 6.§ (1) bekezdés a) pontja alapján **biztosítottnak minősül.** A **T1041-es** nyomtatványon a gyakorlati képzőnek bejelentési kötelezettsége van a **1101 jogviszonykódon.** A szakképzési munkaszerződés alapján kifizetett díjazásból **18,5% társadalombiztosítási járulékot** kell levonni (Tb.tv.25.§ (1) bek.)

A szakképzési munkaszerződéseket a kamarák NEM jegyzik ellen és nem veszik nyilvántartásba sem. Azonban csak az a gazdálkodó szervezet vagy képzőközpont köthet szakképzési munkaszerződést, aki szerepel a kamara duális képzőhely nyilvántartásában!

Létszámkorlát: A duális képzőhely **12-nél több** tanulóval és képzésben részt vevő személlyel a szakképzési munkaszerződés megkötésének évét megelőző év átlagos statisztikai állományi létszáma legfeljebb **30%**- áig köthet szakképzési munkaszerződést. (Ez a korlátozás nem vonatkozik a kkv-nek nem minősülő nagyvállalatokra.) A szakképzési munkaszerződéssel rendelkező tanulókat az átlagos állományi létszámba nem lehet beleszámítani.

Nem **vonatkozik a korlátozás a** **legalább kettő és legfeljebb tizenkettő hét egybefüggő időszakra** (pl. egybefüggő gyakorlat nyáron) **megkötött, rövid ciklusú szakképzési munkaszerződéssel rendelkező tanulókra.**

A szakképzési munkaszerződést, annak módosítását és felmondását írásba kell foglalni. A szakképzési munkaszerződés, mivel közvetlenül a tanuló és a gazdálkodó szervezet köti, csak általuk módosítható.

A szakképzési munkaszerződés megszűnik:

- A tanulói- illetve a felnőttképzési jogviszony megszűnése hónapjának utolsó napján

- annak a tanítási évnek a tanév szakképzésben alkalmazandó rendjéről szóló miniszteri rendeletben meghatározott utolsó tanítási napján, amelyben a tanuló a szakirányú oktatást közvetlenül követő első szakmai vizsgáját megkezdi

- A duális képzőhely jogutód nélküli megszűnésének napján

- A duális képzőhely eltiltó határozatának véglegessé válásának napján

- A tanuló, illetve a képzésben részt vevő halálának napján

A szakképzési munkaszerződés megszűntethető:

- Közös megegyezéssel

- Felmondással a felmondás közlésétől számított tizenötödik nappal

- Azonnali hatályú felmondással, ha bármelyik fél a munkaszerződésben vállalt kötelezettségét szándékosan vagy súlyos gondatlansággal megszegi

1. **Munkabér és egyéb juttatások szakképzési munkaszerződés alapján**

A **tanuló,** illetve a képzésben részt vevő személy a **szakképzési munkaszerződés alapján** végzett munkáért havonta közvetlenül nyújtott pénzbeli juttatásként **munkabérre jogosult** valamint **egyéb juttatásként** megilletik a duális képzőhelyen a tanuló, illetve a képzésben részt vevő személy által választott szakmához szükséges szakképzettséggel betöltött munkakörben foglalkoztatottak részére biztosított juttatások. **(Szkt. 85. §)**

A szakképzési munkaszerződés vonatkozásában fizetendő munkabér legalább a költségvetési törvényben megállapított önköltség egy havi összege (1.200.000 Ft/12=100.000 Ft), de maximum az egy havi összegének 168 %-a lehet. Vagyis a szakképzési munkaszerződés után fizetendő **munkabér 2023-ban 100.000 és 168.000 Ft között állapítandó meg.**

Az **Szkr. 253. § (2)** bekezdése szerint a tanuló, illetve a képzésben részt vevő személy számára az Szkt. 85. § (2) bekezdése szerinti ***egyéb juttatást*** a tanuló, illetve a képzésben részt vevő személy által választott szakmához szükséges szakképzettséggel betöltött munkakörben foglalkoztatottak részére biztosított juttatással azonos mértékben, évente **a költségvetési törvényben megállapított önköltség egy havi összegének maximum a 168 %-a lehet.** Az egyéb juttatásra a tanuló, illetve a képzésben részt vevő személy az általa ledolgozott napokra tekintettel arányosan jogosult.

|  |  |
| --- | --- |
| **Tanuló díjazására vonatkozó szabályok** | |
| **Munkabér** | fizetési számlára utólag, a tárgyhót követő hónap tízedik napjáig történő **átutalással** kell teljesíteni. |
| **Szerződés tanév kezdete előtt jött létre** | Munkabér teljes hónapra megilleti |
| **Szerződés tanév közben jött létre** | Munkabér **munkanapra** ( Mt. 136. §.)  arányosítva jár |
| **Igazolatlan hiányzás** | Az igazolatlan napok számával arányosan csökken a munkabér |
| **Betegszabadság** | Távolléti díj illeti meg (táppénzes igazolás kell!) mértéke a munkabér 70%-a.  15 nap/év |
| **Táppénz** | A betegszabadság lejártát követően jár (táppénzes igazolás kell!) |

|  |  |
| --- | --- |
| **Adó és járulékkötelezettség** | |
| **Adó és járulékkötelezettség** | Szocho.tv. 5.§ (1) bek. Ea) pontja alapján a szakképzési munkaszerződésre tekintettel kifizetett díjazás mentes a szociális hozzájárulási adó alól |
| **Személyi jövedelemadó** | Szja.tv. 1. számú mellékletének 4.11. pontja alapján adómentes a az Szkt. alapján kifizetett munkabér, maximum **168 000 Ft/hó mértékig** |
| **Társadalombiztosítási járulék** | A Tbj. 25.§ (1) bekezdése alapján 18,5% tb járulék terheli |

Felnőttképzési jogviszonyban

Felnőttképzési jogviszony esetén a képzésben részt vevő személynek a szakképzési munkaszerződés alapján járó munkabér és egyéb juttatások a szakképzési munkaszerződés alapján létrejövő munkaviszony időtartamával arányosan (azaz a részmunkaidő arányában) járnak, az Szkt. 90/B. §-a, illetve az Szkr. 253. §-ának (4) bekezdése értelmében.

Az arányosítástól a hivatkozott jogszabályi szakaszok értelmében a felek megállapodásuk szerint eltérhetnek, azaz a munkáltató megállapíthat magasabb szakképzési munkabért, de ekkor is be kell tartani az Szkr. 253. §-ának (1) bekezdését, azaz a szakképzési munkabér havi mértéke legfeljebb 168 ezer Ft lehet.

1. **Szakképzési munkaszerződés után érvényesíthető adókedvezmény**

A szakirányú oktatás költségeinek fedezetére a szociális hozzájárulási adóból adókedvezmény érvényesíthető.

**A szociális hozzájárulás alapja és mértéke:**

A tanulókkal, hallgatókkal tanulószerződést, szakképzési munkaszerződést, illetve hallgatói munkaszerződést kötő munkáltatók számára a jogszabály a szociális hozzájárulási adóból biztosítja az érvényesíthető kedvezményeket. A fizetendő szociális hozzájárulási adót meghaladó, illetve a szociális hozzájárulási adó fizetésére törvény alapján nem köteles adóalanyok az adókedvezményt adó-visszaigénylés keretében érvényesíthetik.

**Arányosított önköltség**

A szakirányú oktatás arányosított önköltsége Magyarország 2023. évi központi költségvetésről szóló törvény (2022. évi XXV. törvény 71. § (4) bekezdés) alapján személyenként 1 200 000 forint/fő/év.

**Napi önköltség = (**1.200.000\* **szakmaszorzó** \* **évfolyami szorzó)/251**

(251=éves munkanapok száma 2023-ban)

szakmaszorzó (Szkr. 332/A § (2) bekezdése

évfolyami szorzó (Szkr. 332/A § (3) bekezdése)

* **a szocho kedvezmény** (arányosított önköltség egy munkanapra vetített mértéke) **a duális képzőhelyen folytatott szakirányú oktatással érintett napokon a képzőhelyen töltött idő arányában** vehető igénybe, 18 év alatt 7 órában, 18 év felett 8 óra napi munkaidőhöz arányosítva;
* ehhez kapcsolódóan **megszűnik a felnőttképzési jogviszonyban** (nem saját munkavállaló képzése esetén) **az ún. 50%-os szabály**, hiszen ott is az óraszám arányában jogosult a duális képzőhely az adókedvezményre;

Bár **az adókedvezmény összege formálisan egy naponta arányosított szorzatösszeg**, *valójában* matematikailag arról van szó, hogy 18 év alattiak és felettiek esetén külön, valamint szakmánként és tanulói jogviszony esetén évfolyamonként **meghatározható az egy munkaórára jutó adókedvezmény összege**, így a duális képzőhelyen töltött képzési óraszámból is pontosan számolható az adókedvezmény.

**Az adókedvezmény igénybe vehető:**

* minden munkaórára, amikor a szakmát tanuló **ténylegesen a duális képzőhelyen** van,
* **betegszabadság** azon napjain, amikor a duális képzőhelyen lenne, azaz a beosztás szerinti napokon (annyi munkaórára, amennyit ott töltene),
* **szabadság** idején a szakképzési munkaszerződés szerinti napi munkaidőre.

önköltség\*szakmaszorzó\*évfolyamszorzó

egy munkaórára járó adókedvezmény=

munkanapok száma a naptári évben\*napi maximális munkaidő

**Az adókedvezmény nem vehető igénybe:**

* amikor a szakmát tanuló **munkabérre vagy távolléti díjra nem jogosult** (praktikusan az igazolatlan hiányzás, esetleg fizetés nélküli szabadság esetei),
* amikor a szakmát tanuló az Szkt. 84. §-ának (6) bekezdése szerint **mentesül a rendelkezésre állási és munkavégzési kötelezettség alól** (azok az esetek, amikor távolléti díjra jogosult, Szkt. 84. § (6) és ez alapján az Szkr. 252/B. § szerint: iskolai oktatási napok, tanulmányi verseny, iskolai rendezvény, vizsganapok, valamint a Munka Törvénykönyve 55. §-a szerinti munkajogi mentesülés esetei a keresőképtelenség kivételével).

*II. A légitársaságok hozzájárulásáról és egyes adótörvények módosításáról szóló 2023. évi LIX. törvény* 131. §-a módosítja a Tbj. 27. § (3) bekezdés *b)* pontját, ennek következtében 2023. augusztus 1-jétől **a felnőttképzési jogviszonyban, ingyenesen szakmát tanuló** képzésben részt vevő személy **esetén sem kell alkalmazni a járulékfizetési alsó határra vonatkozó rendelkezést**.

**További csökkentő tétel, 20%-os sikerdíj:**

A bruttó kötelezettség csökkenthető a szakképzési munkaszerződésre tekintettel az igénybe vett adókedvezmény 20%-ának megfelelő összeggel, ha a tanuló, illetve a képzésben részt vevő személy *sikeres szakmai vizsgát* tett. Valamennyi képzőhely érvényesítheti a csökkentő tételt, ahol a sikeres vizsgát tett tanuló a szakmai oktatás vonatkozásában legalább 6 hónap egybefüggő időtartamban szakképzési munkaszerződéssel rendelkezett. A bruttó kötelezettséget meghaladó adókedvezmény adó- visszaigénylés keretében érvényesíthető.   
A sikerdíjat a sikeres szakmai vizsgát követően lehet érvényesíteni, annak a hónapnak az adókedvezményeként, amelyben az igazolás a rendelkezésre áll.

## Társasági adó (TAO):

A **társasági adó** törvény **(7.§ (1) bek.** **i)** **pont)** lehetőséget biztosít az **adózás előtti eredmény** csökkentésére a szakképzési munkaszerződés keretében duális képzőhelyen folytatott szakirányú oktatásban részt vevő tanulónként, képzésben részt vevő személyenként megkezdett hónap után havonta az adóév első napján érvényes **minimálbér 24%-val.**

Az **egyéni vállalkozó** (Szja. 49/B.§) a **vállalkozói bevételét** – legfeljebb annak mértékéig – csökkentheti a szakképzési munkaszerződés alapján, a duális képzőhelyen folytatott szakirányú oktatás esetén minden megkezdett hónap után havonta a **minimálbér 24%-ával**.

1. **Munkajogi szabályok szakképzési munkaszerződés alapján**

|  |  |
| --- | --- |
| **Munkajogi szabályok** | |
| **Napi munkaidő** | 18 évesnél fiatalabb munkavállaló legfeljebb **7 óra** (6-22 óra között) |
| 18 éves kor felett legfeljebb **8 óra** (6-22 óra között) |
| **Napi pihenőidő** | **16 óra** folyamatos pihenőidő |
| **4,5 óra** munkavégzés esetén **30 perc**, |
| **Munkaközi szünet** | **6** órát meghaladóan **45 perc** |
| A napi munkaidőbe a munkaközi szünet időtartama is beleszámítandó! |
| **Munkaidő beosztás** | legfeljebb négyhetes munkaidőkeret |
| **Szabadság** | tanulói jogviszonyban évi **45 munkanap**, felnőttképzési jogviszonyban évi **30 munkanap,** melyre távolléti díj jár |
| A szabadság kiadásánál figyelemmel kell lenni az őszi, téli, tavaszi és nyári szünet rendjére |
| **Egybefüggő nyári szabadság** | **20 munkanap**, a tanuló kérésének megfelelően |
|
| **Betegszabadság** | **15 munkanap** naptári évenként |
| **Táppénz** | 18 éves korig korlátlan |
| 18 éves kor felett biztosítási jogviszony mértékéig |
| **Vizsgafelkészülés** | +5 munkanap a tanuló kérésére |
| 4 munkanap / érettségi vizsgatárgyanként (beleszámít a vizsga nap is) |

A szakképzési munkaszerződésre vonatkozó további részletes szabályok megtalálhatók az Szkt. 83. -89. §, valamint a Szkr. 246.-253. §-ban.

1. **A szakképzési munkaszerződéssel történő szakirányú oktatás dokumentumai**

**Képzési program**

**Minőségirányítási rendszer**

**Tevékenységek elektronikus dokumentálása: (KRÉTA)**

A szakirányú oktatást folytató gazdálkodó szervezet és a tanuló szakirányú képzésben történő együttműködésének dokumentálása (tanulók nyilvántartása, mulasztások vezetése, tanulói előmenetel, szakirányú oktatás szakmai felépítésének nyomon követése) a regisztrációs és tanulmányi rendszerben (KRÉTA), elektronikusan történik. Tanügyi dokumentum, amelynek pontos vezetése kötelező és kiemelt jelentőségű.

A KRÉTA-ban rögzített adatoknak tartalmaznia kell:

\_ a szakmai tevékenységeket,

\_ változó képzőhely esetén, annak helyszínét,

\_ a szakmai tevékenységre fordított időt,

\_ a tanuló értékelését,

− részvételét és mulasztását a szakirányú oktatásban.

**Jelenléti ív:** Vezetése kötelező, a bérszámfejtéshez szükséges.

**A munka-, baleset- és a tűzvédelmi napló**

A tanulót, illetve a képzésben részt vevő személyt a duális képzőhelynek a szakirányú oktatás feladataival összefüggő munkavédelmi oktatásban kell részesíteni.

A duális képzőhelynek oktatás keretében gondoskodnia kell arról, hogy a tanuló

* munkába álláskor,
* változó munkahelyen folyó munkavégzés esetében minden új helyszínen,
* munkaeszköz átalakításakor vagy új munkaeszköz üzembe helyezésekor,
* új technológia bevezetésekor

elsajátítsa és a szakirányú oktatás teljes időtartama alatt rendelkezzen az egészséget nem veszélyeztető és biztonságos munkavégzés elméleti és gyakorlati ismereteivel, megismerje a szükséges szabályokat, utasításokat és információkat.

Az oktatást rendes munkaidőben kell megtartani, és időszakonként – a megváltozott vagy új kockázatokat, megelőzési intézkedéseket is figyelembe véve – meg kell ismételni.

Az oktatás elvégzését a tematika megjelölésével és a résztvevők aláírásával ellátva írásban kell rögzíteni.

**A munkabér kifizetésének igazolását szolgáló dokumentumok**

A duális képzést szervező szervezet, a szakképzési munkaszerződés alapján pénzbeli

juttatásként munkabért köteles fizetni a tanuló részére. A munkabért számlára történő átutalással kell teljesíteni.

**A felelősségbiztosítás megkötését igazoló dokumentum**

A szakirányú oktatásban részt vevő tanuló részére a duális képzőhely köteles felelősségbiztosítást kötni, mely a tanuló által okozott, de a tanuló által meg nem térített károk fedezetére szolgál.

**Oktatói végzettséget igazoló dokumentumok**

Kapcsolódó jogszabályi háttér:

<https://www.skik.hu/megujulo-szakkepzeshez-kapcsolodo-joganyagok-235>

Képzési és kimeneti követelmények (KKK) és Programtantervek (PTT):

https://szakkepzes.ikk.hu/kkk-ptt

Szakképzési munkaszerződés nyomtatvány:

<https://www.skik.hu/szakkepzesi-munkaszerzodeshez-kapcsolodo-dokumentumok-306>

Szakképzési munkaszerződéshez kapcsolódó költség és normatíva kalkulátor:

<https://dualis.mkik.hu/kalkulator>

Duális képzőhelyek nyilvántartásához és ellenőrzéséhez kapcsolódó dokumentumok:

<https://www.skik.hu/dualis-kepzohelyek-nyilvantartasahoz-es-ellenorzesehez-kapcsolodo-dokumentumok-311>

***Amennyiben további kérdései merülnének fel a szakirányú oktatással, valamint a szakképzési munkaszerződés kötéseivel és az eljárás rendjével kapcsolatban, munkatársaink az alábbi telefonszámokon állnak rendelkezésre:***

* Akkermanné Surányi Edina duális képzési tanácsadó 30/691-7792; [esuranyi@skik.hu](mailto:esuranyi@skik.hu)
* Dornacker Nóra duális képzési tanácsadó 30/865-6801; [ndornacker@skik.hu](mailto:ndornacker@skik.hu)
* Mészáros Balázs duális képzési tanácsadó 30/558-9556; [bmeszaros@skik.hu](mailto:bmeszaros@skik.hu)
* Hábetler-Klacsán Judit duális képzési tanácsadó 30/430-8733; [jhabetler@skik.hu](file:///C:\Users\AppData\Local\Microsoft\Windows\INetCache\AppData\Local\Microsoft\Windows\INetCache\Content.Outlook\AppData\Local\Microsoft\Windows\INetCache\Content.Outlook\0A1N6GOG\2022.%20tájékoztatók)
* Vercz Erika duális képzési tanácsadó 30/791-2451; [evercz@skik.hu](mailto:evercz@skik.hu)